《袁州有警不见舍弟銈消息》
元代·郭钰

客行何仓皇，挽衣问消息。答云避寇初，元戎先我出。

峨峨宜春台，烈火半天赤。双龙蓄云雨，不救烟焰赫。

城中千万家，大半歼锋镝。前者见令弟，少髭而白皙。

语语达人情，谋身岂云失。间道苟无虞，生死候明日。

仓卒弃吾儿，君弟我何及。挥手谢客行，奋飞恨无翼。

复恐老亲闻，黄昏掩残泣。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。